王頤赴建州錢監求詩及草書
作者：蘇軾
朝代：宋

paragraphs: 我昔識子自武功，寒廳夜語樽酒同。
酒闌燭盡語不盡，倦僕立寐僵屏風。
丁寧勸學不死訣，自言親受方瞳翁。
嗟予聞道不早悟，醉夢顛倒隨盲聾。
邇來憂患苦摧剝，意思蕭索如霜蓬。
羨君顔色愈少壯，外慕漸少由中充。
河車挽水灌腦黑，丹砂伏火入頰紅。
大梁相逢又東去，但道何日辭樊籠。
未能便乞勾漏令，官曹似是錫與銅。
留詩河上慰離別，草書未暇緣匆匆。